**Jyrki Kankaan muistomerkki Bass String Wings** on Porin Kirjurinluodossa sijaitseva veistos, jonka ovat suunnitelleet taiteilijat Pekka ja Teija Isorättyä. Muistomerkki on Porin kaupungin tilaama, ja sen avulla kaupunki haluaa kunnioittaa monipuolista kulttuurielämän vaikuttajaa Jyrki Kangasta, joka lukeutui Pori Jazzin perustajiin ja toimi pitkään festivaalin taiteellisena johtajana. Muistomerkki julkistettiin 13.7.2022. Se sijoittuu Kirjurinluotoon Jyrki Kankaan aukiolle, Kapellimestarinkadun päähän.
*Bass String Wings* paljastettiin 13. heinäkuuta 2022.

Muistomerkki on valmistettu teräksestä ja betonista. Siinä teräslangoista koostuvat siivet levittäytyvät betoniportaiden päälle sijoittuvan tasanteen yläpuolelle. Muistomerkki sijoituu pienelle kummulle ja se on kaikkiaan kuusi metriä korkea. Siipien kärkiväli on 12 metriä. Portaita pitkin pääsee ylätasanteelle veistoksen sisään. Ylätasanteen kaiteissa on basson kieliä, joita voi soittaa. Taiteilijat ovat kertoneet teoksen kuvaavan Jyrki Kankaan lennokasta ajatusta ja visionäärisyyttä sekä jazz-muusikoiden jameissa syntyvää flow-tilaa. Siivet ja niiden tuottama äänimaailma viittaavat Kankaan omaan soittimeen kontrabassoon.

Hankinta
--------

Porin kaupunginjohtaja Aino-Maija Luukkonen asetti syyskuussa 2020 muistomerkkityöryhmän, jolle annettiin tehtäväksi valmistella Jyrki Kankaan muistomerkin toteuttaminen sille varattuun paikkaan. Työryhmä päätti tilata ehdotukset neljältä taiteilijalta noudattaen Suomen Taiteilijaseuran rinnakkaisen luonnostilauksen hankintamallia, jossa muutamalta ammattitaiteilijalta tilataan teosluonnos samasta suunnittelukohteesta. Ehdotukset tilattiin taiteilijoilta Pekka ja Teija Isorättyä, Anssi Pulkkinen, Vesa-Pekka Rannikko ja Kimmo Schroderus.

Toteutettavan ehdotuksen valitsi 4. kesäkuuta 2021 yhdeksänjäseninen raati, joka koostui Porin kaupungin, Pori Jazz 66 ry:n ja Jyrki Kankaan perheen edustajista sekä kahdesta ammattikuvataiteilijasta. Raadin mukaan valitusta luonnoksesta, Pekka ja Teija Isorättyän ehdotuksesta *Bass String Wings* välittyi Jyrki Kankaan visionäärisyys ja rohkeus. Ehdotuksen ansioina olivat omaleimaisuus, yllättävyys ja äänen käyttö. Raati näki, että dynaaminen teos houkuttelee tulemaan kokemaan sen yhä uudelleen. Lisäksi Bass String Wings nousee esiin maisemasta, mutta toisaalta siipien läpikuultavan rakenteen ansiosta veistos sulautuu osaksi Kirjurinluodon puistomaisemaa.

Jyrki Kankaan poika Petri Kangas näki ehdotuksen kuvaavan isäänsä monikasvoisuuden näkökulmasta. Petri Kankaan mukaan: "Hän ei kotioloissa liihotellut, vaan leikkasi nurmikkoa tai uusi varaston kattoa mökillä, eli oli jalat maassa ja tätä betonipilariosa juuri kuvaa hyvin. Hän liihotti ja liisi muualla. Tunsimme hänen työminänsäkin kyllä. Sitä kuvaa lintumuoto, joka on vähän uhkaavan oloinen. Ehkä tässä tulee mukaan lennokkaat ajatukset ja ideat. Lintu on ilmassa, betonivarsi on yhteys maanpinnalle ja kuvaa kulloistakin organisaatiota, joka teki käytännön työt".

Toteutus
--------

Muistomerkin teräsosa on valmistettu taiteilijoiden työhuoneella Helsingissä. Siipiin on pujoteltu kolme kilometriä teräsvaijeria. Teräsosille on tehty elektrolyyttinen kiillotus, joka nostaa kromin teoksen pintaan ja tekee siitä peilaavan. Taiteilijat ovat kertoneet tutkineensa siipiä varten "geometriaa joka lähenisi musiikin rytmiä, ja erityisesti jazzin rytmejä joissa on tiettyä säännönmukaisuutta ja tietynlaisia poikkeamia ja kiemuroita. Rakennamme geometriaa vaijerilla siipiin". Ylätasanteen kaiteissa on basson kieliä, joita yleisö voi soittaa. Ensivirittämisen tekee Satakunnasta kotoisin oleva muusikko Teho Majamäki.

Lähteet
-------

1. ↑  Jyrki Kankaan muistomerkki kuvaa lennokasta ja rohkeaa ajattelijaa *Yle Uutiset*.  17.6.2021. Viitattu 28.6.2022.
2. 1 2 3 4  Jyrki Kankaan muistomerkki julkistetaan heinäkuussa – tutustu teokseen esittelyvideon avulla *Pori.fi*.  17.6.2022.  Arkistoitu 28.6.2022. Viitattu 28.6.2022.
3. ↑  Koutonen, Jouni: Jyrki Kankaan muistomerkki soi Pori Jazzin voimahahmon kunniaksi – tutustu näyttävään monumenttiin, jonka sisään voi mennä bassottelemaan  13.7.2022. Yle. Viitattu 13.9.2022.
4. ↑  Rantala, Kati M.: Jyrki Kankaan muistomerkki suljettiin yleisöltä ilkivallan takia – taiteilija Pekka Isorättyä: varasuunnitelmissa asentaa paksummat kielet  25.7.2022. Yle. Viitattu 13.9.2022.
5. ↑  kalle.aaltonen@pori.fi: Jyrki Kankaan muistomerkiksi valitussa teoksessa välittyvät visionäärisyys ja rohkeus *Pori.fi*.  17.6.2021.  Arkistoitu 17.6.2021. Viitattu 1.7.2022.
6. 1 2 3  Jyrki Kankaan muistomerkiksi valitussa teoksessa välittyvät visionäärisyys ja rohkeus *demokraatti.fi*.  17.6.2021. Viitattu 28.6.2022.
7. ↑  kalle.aaltonen@pori.fi: Ehdotukset Jyrki Kankaan muistomerkiksi tilataan neljältä taiteilijalta *Pori.fi*.  7.5.2021.  Arkistoitu 29.6.2022. Viitattu 29.6.2022.
8. 1 2  Tapio, Ilari: Poriin valmistuu jättimäinen siivekäs: se soi, sen sisälle voi nousta ja siihen tulee kolme kilometriä teräsvaijeria - mikä se on?.  *Satakunnan Kansa*, 9.5.2022.  Sanoma Media.

Aiheesta muualla
----------------

* Video, jossa Pekka ja Teija Isorättyä esittelevät muistomerkin pienoismallia Porin kaupungin YouTube-kanavalla